
                    Anexă la proiectul de hotărâre nr. 22/11013/30.01.2023
JUDEŢUL HUNEDOARA 

MUNICIPIUL BRAD
CONSILIUL LOCAL
PRIMAR
REGULAMENT DE INSTITUIRE ȘI ADMINISTRARE 

A TAXEI DE SALUBRIZARE ÎN MUNICIPIUL BRAD
CAPITOLUL I. DISPOZIȚII GENERALE
Documentul de Poziție al Unităților Administrativ - Teritoriale încheiat în vederea gestionării Proiectului „Sistem de Management Integrat al Deșeurilor în Județul Hunedoara”, aprobat de către reprezentanții tuturor unităților administrativ-teritoriale din județ, prevede că, pentru asigurarea finanțării serviciilor de colectare, transport, sortare, compostare și depozitare, precum și pentru asigurarea conformării la prevederile legislative, se stabilesc, în condițiile legii, tarife și taxe în sarcina beneficiarilor acestor servicii (utilizatori casnici și non-casnici). 

Conform prevederilor art. 30 din Legea nr. 273/2006 privind finanţele publice locale, cu modificările și completările ulterioare, ale Legii nr. 227/2015 privind Codul fiscal, cu modificările și completările ulterioare, ale Legii nr. 207/2015 privind Codul de procedură fiscală, cu modificările și completările ulterioare, ale Legii nr. 101/2006 a serviciului de salubrizare a localităţilor, republicată, cu modificările și completările ulterioare, ale Ordinului președintelui A.N.R.S.C. nr. 640/2022 privind aprobarea Normelor metodologice de stabilire, ajustare sau modificare a tarifelor pentru activităţile de salubrizare, precum şi de calculare a tarifelor/taxelor distincte pentru gestionarea deşeurilor şi a taxelor de salubrizare, ale O.U.G. nr.92/2021 privind regimul deşeurilor, cu modificările și completările ulterioare, ale Ordonanţei de urgenţă nr. 196/2005 privind Fondul pentru mediu, cu modificările și completările ulterioare, se întocmește prezentul Regulament de instituire şi administrare a taxei de salubrizare, care se completează de drept cu prevederile legislației generale și în materie. 

CAPITOLUL II. MODALITĂȚI DE STABILIRE A TAXEI DE SALUBRIZARE
2.1. Condiții generale 

Art. 1. (1) Pe raza administrativ-teritorială a municipiului Brad se instituie taxa de salubrizare, pentru asigurarea următoarelor activități ale serviciului de salubrizare: 
a) colectarea separată şi transportul separat al deșeurilor municipale și al deșeurilor similare provenind din activități comerciale din industrie și instituții, inclusiv fracții colectate separat; sunt incluse aici şi deşeurile periculoase din deșeurile menajere, deșeurile din construcții și desființări şi deşeurile voluminoase colectate în cadrul campaniilor de colectare; sunt excluse de la taxa de salubrizare colectarea și tratarea deşeurilor stradale. 
b) sortarea deșeurilor reciclabile în stația de sortare; 
c) organizarea prelucrării, neutralizării și valorificării materiale și energetice a deșeurilor, respectiv compostarea deşeurilor biodegradabile în instalații centralizate TMB; 
d) administrarea depozitului conform de deşeuri; 
e) dezvoltarea infrastructurii tehnico-edilitare aferente serviciului de salubrizare. 
(2) Taxa de salubrizare prevăzută de prezentul regulament se instituie începând cu luna Ianuarie 2023 și se aplică tuturor utilizatorilor din zona urbană, a localităților componente și a satelor aparținătoare municipiului Brad. 
(3) În înțelesul prezentului contract, instituirea și plata taxei de salubrizare se va aplica utilizatorilor, conform prevederilor Legii nr. 101/2006 a serviciului de salubrizare a localităţilor, republicată, cu modificările și completările ulterioare, a altor prevederi legale în materie și a dispozițiilor prezentului Regulament. 
Art. 2. (1) Taxa de salubrizare se plătește de către toți utilizatorii serviciului de salubrizare care produc deșeuri menajere și nemenajere, proprietari/chiriași/comodant/tolerați în spațiu ai imobilelor situate pe raza administrativ-teritorială a municipiului Brad. 
(2) Persoanele fizice (utilizatori casnici) care locuiesc pe raza municipiului Brad şi persoanele juridice care au sediul, punct de lucru sau desfăşoară activităţi economice în municipiul Brad sunt obligate la plata taxei de salubrizare, stabilită conform prezentului Regulament.
(3) Persoanele fizice prevăzute mai sus sunt obligate la plata acestei taxe în funcţie de numărul de persoane din fiecare familie sau numărul locatarilor existenţi la o anumită adresă.
(4) Proprietarul locuinței are obligația depunerii declarației în vederea stabilirii taxei de salubrizare, cuprinzând toate persoanele care locuiesc la acea adresa (membri de familie, rude, chiriași, flotanți, tolerați în spațiu, etc.). 
(5) In situația în care contribuabilul persoana fizică deține mai multe imobile, va depune o declarație pentru fiecare imobil cu numărul de persoane care locuiesc în fiecare dintre acestea. 
(6) Pentru imobilele proprietatea persoanelor fizice sau juridice care sunt închiriate altor persoane fizice sau juridice, declararea și achitarea taxei se face de proprietar/chiriaș (în situația în care se poate prezenta un contract de închiriere legal încheiat). 

(7) Persoanele juridice au obligaţia de plată a taxei de salubrizare în funcţie de cantitatea de deșeuri generată stabilită în metri cubi/lună, corelată cu programul de colectare așa cum acest lucru rezultă din declarația de impunere. 
(8) Prin excepție de la prevederile alin. (1), în cazul imobilelor proprietate publică sau privată ale statului ori ale unității administrativ-teritoriale, concesionate, închiriate, date în administrare ori în folosință, după caz, taxa de salubrizare reprezintă sarcina fiscală a concesionarilor, locatarilor, titularilor dreptului de administrare sau de folosință, după caz. În cazul în care concesionarii, locatarii, titularii dreptului de administrare sau de folosință, persoane de drept public, transmit ulterior altor persoane dreptul de concesiune, închiriere, administrare sau folosință a imobilului respectiv, taxa de salubrizare va fi datorată de prima entitate care nu este de drept public, care a primit dreptul de concesiune, închiriere, administrare sau folosință. 
(9) Prin excepție de la prevederile alin. (1), în cazul imobilelor deținute în proprietate de către entități aflate sub incidența Legilor privind procedurile de insolvență, concesionate, închiriate, date în administrare ori în folosință altor entități de drept public sau privat, taxa de salubrizare reprezintă sarcina fiscală a concesionarilor, locatarilor, titularilor dreptului de administrare sau de folosință. 
(10) Dacă la adresa de domiciliu a persoanei se desfășoară activități economice, taxa de salubrizare se datorează raportat la activitatea economică, pentru o cantitate de minim 0,5 mc, fără a mai fi datorată și pentru personele fizice de la locație.
2.2. Declarații de impunere 

Art. 3. (1) În vederea calculării taxei de salubrizare, persoanele menționate la articolul 2 au obligaţia depunerii până la data de 31.03.2023: 
a) Declaraţiei de impunere, dată pe proprie răspundere, conform Anexelor la prezentul regulament;
b) Declaraţiei rectificative, conform Anexelor la prezentul regulament, în cazul în care au apărut modificări în componența familială, față de precedenta declarație sau, după caz, în cazul în care au apărut modificări în structura organizatorică a entității. 
(2) Declarația de impunere/rectificativă  este o declarație tip care se regăsește la sediul Primăriei Municipiului Brad și pe site-ul acesteia.
(3) În cazul persoanei juridice, obligația depunerii declarației de impunere pentru stabilirea cuantumului taxei și obligația achitării acesteia revin reprezentantului legal al acesteia. 
(4) În caz de deces al titularului dreptului de proprietate asupra imobilului, obligația de depunere a declarației de impunere și obligația de plată a taxei revin moștenitorului/moștenitorilor de drept. 
(5) În cazul în care titularul dreptului de proprietate asupra imobilului înstrăinează imobilul respectiv, obligația de depunere a declarației de impunere revine noului proprietar, iar plata taxei de salubrizare se va impune începând cu data de întâi a lunii următoare datei dobândirii.

(6) Declarațiile pentru stabilirea cuantumului taxei de salubrizare se depun de către persoanele fizice/juridice care dețin (în proprietate/chirie) imobile pe raza municipiului Brad, în 1 (un) exemplar însoțite de copie după actul de identitate/actul de înființare și de orice documente necesare pentru susținerea celor declarate, la Primăria Municipiului Brad sau pe adresa de e-mail: bradprim@yahoo.com.
(7) În cazul imobilelor închiriate sau concesionate proprietarul imobilului este răspunzător de plata taxei de salubrizare în caz de neplată a acesteia de către locatar sau concesionar potrivit art. 30 alin. (7) din Legea nr. 196/2018 privind înfiinţarea, organizarea şi funcţionarea asociaţiilor de proprietari şi administrarea condominiilor, cu modificările și completările ulterioare. 
(8) Operațiunea de regularizare a taxei de salubrizare, ca mecanism al instrumentului economic ”Plătește Pentru Cât Arunci” se va face la finele perioadei pentru care s-a impus PSSB, prin diferența între serviciile de salubrizare utilizate efectiv și cele cuprinse în PSSB. Suma rezultată în urma regularizării va fi achitată în termen de 30 zile de la data primirii deciziei de impunere. 
(9) Declarațiile pentru stabilirea cuantumului taxei de salubrizare pot fi modificate pe parcursul perioadei de prestare a serviciului, la cererea utilizatorilor serviciului de salubrizare, prin depunerea unor declarații rectificative, întocmite conform Anexelor 

(10) Declarațiile rectificative se depun în termen de maxim 30 de zile de la data apariției oricărei modificări a datelor declarației inițiale, urmând ca modificarea taxei de salubrizare să se efectueze în maxim 30 zile calendaristice de la data depunerii declarației rectificative, cu începere de la data de întâi a lunii următoare. 
Art. 4. (1) În cazul nedepunerii declarației pentru stabilirea cuantumului taxei de salubrizare până la data de 31.03.2023, obligația de plată se va stabili din oficiu, până la depunerea declarației, pentru fiecare imobil deținut, după cum urmează: 
a) pentru persoanele fizice: pe baza estimării unui număr de 4 persoane; 
b) pentru persoanele fizice care detin clădiri nerezidentiale: pe baza estimării unei cantități de deșeuri reziduale de 0,5 mc/lună
c) pentru persoanele juridice: pe baza estimării unei cantități de deșeuri reziduale de 2 mc/lună. 
(2) Stabilirea din oficiu a taxei de salubrizare se face prin emiterea unor decizii de impunere emise în condițiile Codului de procedură fiscală.
(3) Pentru determinarea sumei datorate se utilizează următoarele echivalări: 

- densitate medie deșeuri  reziduale = 330 kg/ mc

- densitate medie deșeuri  reciclabile = 100 kg/mc. 
2.3. Modalitatea de calcul a taxei de salubrizare 

Art. 5. (1) Din taxa de salubrizare se asigură finanțarea următoarelor activități, conform Regulamentului serviciului de salubrizare al Judeţului Hunedoara: 
a) colectarea separată și transportul separat al deșeurilor municipale și similare (al deşeurilor periculoase din deșeurile menajere cu respectarea principiilor prevăzute în O.U.G. nr. 92/2021, cu excepția celor cu regim special, colectate în cadrul campaniilor de colectare a DEEE); 

b) tratarea mecano-biologică a fracției reziduale si procesarea componentei biodegradabile separată în urma tratării; 

c) colectarea deșeurilor voluminoase în cadrul campaniilor şi la predarea în Centrele de Colectare. 

d) colectarea deșeurilor periculoase din deșeurile menajere, cu excepția celor cu regim special, la predarea în Centrele de Colectare itinerante. 

e) sortarea deșeurilor reciclabile de la persoane fizice, agenți economici/instituții publice, colectate separat; 

f) colectarea și compostarea deșeurilor verzi, biodegradabile menajere și similare colectate separat în cadrul campaniilor; 

g) depozitarea controlată a deșeurilor municipale reziduale. 

(2) Pentru stabilirea taxei de salubrizare se vor respecta indicatorii de performanță ai serviciului public de salubrizare prevăzuți în Ordonanţa de Urgenţă nr. 92/2021 privind regimul deşeurilor, cu modificările și completările ulterioare, ale Legii nr. 249/2015 privind modalitatea de gestionare a ambalajelor și a deșeurilor de ambalaje, cu modificările și completările ulterioare, precum și a Ordonanței de Urgență a Guvernului nr. 196/2005 privind Fondul pentru mediu, respectiv indicatorii de performanță prevăzuți în contractele de delegare ale operatorilor de salubrizare din județul Hunedoara:

a) obligaţia de a colecta și transfera Stației de Sortare un procent de minim 23,1% de deșeuri reciclabile de plastic, metal, hârtie, carton și sticlă din cantitatea totală de deșeuri municipale și similare generate pe raza U.A.T.-ului.

b) obligaţia de a trata mecanic  și  transfera către Stația de Compostare un procent de minim 50% din cantitatea totală de deşeuri municipale admise în C.M.I.D. Bârcea Mare
c) obligaţia de a valorifica minim 75% din cantitatea de deșeuri reciclabile primite la Stația de Sortare, din care minim 50% din cantitatea sortată valorificabilă să fie deșeuri din ambalaje, al căror cost să facă obiectul  achitării costurilor nete de colectare, transport și sortare de către OIREP-uri. (Organisme de Implementare a Responsabilității Extinse a Producătorilor de ambalaje).
d) obligația de nu utiliza ca strat de acoperire CLO -ul rezultat din procesul de biostabilizare al comonentei organice tratate în C.M.I.D., în procent mai mare de 15% din cantitatea depozitată.

(3) În cazul în care se vor modifica țintele de colectare separată ale S.M.I.D. Hunedoara, atunci sumele datorate se vor ajusta  în consecință.
Art. 6. Pachetul de servicii de salubrizare de bază (PSSB) adresat utilizatorilor, ca parte componentă a taxei de salubrizare, este calculat ca sumă de taxe distincte pentru gestionarea fracțiilor reziduale și a celor reciclabile colectate separat, așa cum rezultă din aplicarea indicatorilor de performanță asupra indicelui de generare mediu calculat pe baza cantităților din anul precedent. 
Art. 7. (1) Colectarea, transportul și eliminarea deșeurilor generate de activități de reamenajare și reabilitare interioară și/sau exterioară a imobilelor, colectarea deşeurilor de la evenimente speciale,  precum şi a deşeurilor voluminoase la cerere se va realiza în baza unui contract încheiat direct între operatorul de salubrizare și generatorii de deșeuri. 

(2) Deșeurile reziduale depuse lângă platformele de colectare vor fi colectate ca deșeu rezidual suplimentar și vor fi incluse în calculul regularizării aplicabile pentru locatarii arondaţi, în cazul platformelor publice. Operatorul are obligația de a  înregistra distinct toate aceste goliri suplimentare. Art. 8. Taxa de salubrizare poate fi ajustată sau modificată, inclusiv în sensul reducerii ei, oricând pe parcursul anului, conform legislației în vigoare, în funcție de următoarele criterii, dar nelimitându-se la acestea: 

a) indicele de generare la nivelul municipiului Brad;

b) indicele de inflație la servicii; 

c) creșterea costurilor la elementele componente ale tarifului operatorului de salubrizare, dezvoltarea infrastructurii tehnico-edilitare a S.M.I.D.
CAPITOLUL III. TERMENE ŞI MODALITĂŢI DE PLATĂ A TAXEI DE SALUBRIZARE
Art. 9. (1) Taxa de salubrizare, prin componenta PSSB, datorată pentru întreg anul fiscal se plătește anual, în patru rate, astfel:

a) până la data de 31 martie (pentru lunile ianuarie, februarie, martie);

b) până la 30 iunie (pentru lunile aprilie, mai, iunie);

c) până la 30 septembrie (pentru lunile iulie, august, septembrie);

d) până la 20 decembrie (pentru lunile octombrie, noiembrie, decembrie).

(2) Pentru utilizatorii care nu au depus declarația de salubrizare până la data prevăzută la art. 3 alin. (1) din prezentul Regulament, Municipiul Brad prin Compartimentul Taxe și Impozite Locale – impunere, constatare, control din cadrul aparatului de specialitate al Primarului Municipiului Brad, va impune din oficiu taxa de salubrizare. 
(3) Cu titlu de excepție, utilizatorii casnici și non-casnici care au dobândit/finalizat imobile, au obligația depunerii declarației în termen de 30 de zile de la data dobândirii/finalizării și datorează taxa de salubrizare începând cu data de întâi a lunii următoare celei în care au dobândit/finalizat imobilul. Taxa se calculează/datorează proporțional cu numărul lunilor rămase din anul în curs.
(4) Taxa de salubrizare instituită pe parcursul anului se achită la următorul termen de plată din cele prevăzute la alin. (1). 
(5) Taxa de salubrizare plătită în plus se compensează sau se restituie, după caz, în condiţiile prevăzute de Codul de procedură fiscală, cu modificările și completările ulterioare. 
(6) Pentru recuperarea sumelor datorate cu titlu de taxă de salubrizare se aplică măsurile de urmărire și executare silită prevăzute de Codul de procedură fiscală. 
(7) Plata taxei de salubrizare se poate face prin orice modalitate de plată prevăzută de lege.
(8) Cetățenilor care lipsesc din localitate cel puțin 60 de zile consecutive dintr-un an calendaristic și probează acest fapt cu documente justificative de tip viză de flotant, contracte de muncă în străinătate, bilet de călătorie dus-întors sau alte documente justificative, li se va recalcula proporțional taxa de salubrizare datorată. 
(9) Neachitarea taxei de către utilizatori la termenele stabilite atrage după sine calculul și plata majorărilor de întârziere, precum și aplicarea măsurilor de urmărire și executare silită prevăzute de Legea nr. 207/2015 privind Codul de procedură fiscală, cu modificările și completările ulterioare.

CAPITOLUL IV. GESTIONAREA VENITURILOR ȘI CHELTUIELILOR AFERENTE SERVICIULUI DE SALUBRIZARE
Art. 10. (1) Compartimentul Taxe și Impozite Locale – impunere, constatare, control din cadrul aparatului de specialitate al Primarului Municipiului Brad, care colectează taxa stabilită pentru serviciul de salubrizare, are următoarele atribuții: 
a) urmărește depunerea declarațiilor de către persoanele fizice și juridice și asigură înregistrarea acestora; 
b) încasează prin casieria instituţiei de la persoane fizice și juridice taxele stabilite în temeiul Hotărârii Consiliului Local; 
c) ține evidența sumelor datorate/încasate defalcat pe tipuri de beneficiari; 
d) întocmește evidențe cu persoanele beneficiare de scutiri/facilități de la plata taxei de salubrizare;
e) asigură depunerea în contul special constituit pentru administrarea taxei de salubrizare a sumelor încasate în numerar la casierie; 
f) operează în evidențele proprii regularizările, rectificările, scutirile și reducerile prevăzute de actele normative/administrative în vigoare. 
(2) Plata contravalorii serviciilor de salubrizare se realizează direct către operatorii serviciilor de salubrizare, pe baza facturilor însoțite de detalierea cantităților/ serviciilor prestate, avizate la plată de către A.D.I. DEȘEURI Hunedoara. 
(3) A.D.I. DEȘEURI Hunedoara va monitoriza activitățile de colectare, transport, sortare, compostare și depozitare a deșeurilor menajere și similare din Județul Hunedoara. Sumele obținute din taxa de salubrizare și din regularizări ori din penalizări vor fi utilizate pentru acoperirea cheltuielilor de întreținere, funcționare și dezvoltare a serviciului public de salubrizare. 
(4) Soldul rămas neutilizat la sfârșitul anului bugetar va fi folosit în anul următor, cu aceeași destinație.
CAPITOLUL V. DISPOZIȚII FINALE
Art. 11. (1) Declarațiile de impunere/declarațiile rectificative depuse după expirarea termenelor stabilite, declarațiile incomplete și/sau neconforme cu datele reale se sancționează în condițiile legii. 
(2) Stabilirea taxei de salubrizare în baza declarațiilor se va face sub rezerva verificării ulterioare. În cazul declarării unor date eronate sau false privind numărul de persoane sau a altor informații necesare calculării taxei, obligația de plată se va stabili retroactiv, raportat la numarul real de persoane, începând cu data de la care taxa a fost datorată, pe baza datelor furnizate de asociațiile de proprietari, de Serviciul Public Comunitar Local de Evidență a Persoanelor, etc. Totodată, declararea neconformă cu realitatea atrage răspunderea contravențională sau penală, după caz. 
(3) Neconformarea la obligația de a colecta selectiv deșeurile municipale se sancționează conform Regulamentului serviciului de salubrizare și a legislației în vigoare. 
Art. 12. (1) Regularizarea Taxei de salubrizare va începe după centralizarea datelor privitoare la cantitățile de deșeuri colectate si tratate. 
(2) Operatorul desemnat are obligația de a cântări sau a permite cântărirea autoutilitarelor utilizate pentru ridicarea și transportul deșeurilor municipale, în prezența unui delegat al Municipiului Brad, la intrarea și ieșirea de pe raza administrativ - teritorială a municipiului Brad. 
Art. 13. (1) Tarifele distincte ale fracţiilor deşeurilor colectate separat se calculează la aprobarea prezentului Regulament și se rectifică, daca va fi cazul, la inițiativa A.D.I. DEȘEURI Hunedoara, dacă indicatorii de performanță (țintele de colectare separată) variază semnificativ, pe baza tarifelor (lei/tonă + T.V.A.) operatorului de colectare şi transport, tarife distincte pentru gestionarea deșeurilor reciclabile și reziduale, precum şi a tarifelor operatorului staţiilor de sortare şi compostare de la C.M.I.D. Bârcea Mare.
(2)  La  stabilirea nivelului tarifelor distincte fracțiilor de deșeuri colectate separat, care stau la baza calcului PSSB,  se iau în calcul următoarele elemente:

a) datele colectate şi centralizate de către Asociația de Dezvoltare Intercomunitară DEȘEURI Hunedoara, referitoare la cantităţile de deșeuri provenite de la persoane fizice şi persoane juridice;

b) prevederile Analizei economice și Financiare,  din Studiul de Fundamentare revizuit, Anexă a Contractului de delegare prin concesiune a Serviciului public de salubrizare (Evoluția tarifelor maximale);

c) contribuția la economia circulară, numai pentru deşeurile destinate a fi eliminate prin depozitare, rezultate în urma aplicării indicatorilor de performanţă prevăzuţi în contracte;

d) costurile tonei de deşeu colectat separat, determinate pe baza indicatorilor de performanta ai SMID si pe baza tarifelor aprobate ale Operatorilor de salubritate

e) veniturile rezultate din vânzarea deșeurilor reciclabile de la stația de sortare și, eventual, din vânzarea compostului rezultat de la stația de compostare, precum și cele obținute de la OIREP (Organizații de Implementare a Responsabilității Extinse a Producătorilor), raportate la cantitatea de deșeuri reciclabile valorificate;
f) facilitățile acordate privind taxa specială de salubrizare, prevăzute în Codul fiscal.
Art. 14. Prevederile prezentului regulament se completează cu toate prevederile legale aplicabile taxei de salubrizare necuprinse în acest act administrativ, inclusiv în ceea ce priveste procedura și modul de fundamentare, ajustare, modificare, reducere, facturare, plată, scutire, etc.

Art. 15. Taxa de salubrizare va fi actualizată prin hotărâre a Consiliului Local al Municipiului Brad, potrivit prevederilor legale în vigoare.

